贈龜山慧海長老
作者：敖陶孫
朝代：宋

paragraphs: 向來縛虎正死急，今日看牛無可鞭。
我提審定之兩印，十年勘盡諸方禪。
浙東西山好僧相，頭目靜如秋水蓮。
試令回眼參壁觀，掣頓已作獼猴顛。
平生棒喝不作用，何者可毒臞翁拳。
龜山爬沙吸淮海，上有蜀客蹲其顛。
石顱鐵脊鋸牙齒，老龜無力供迴旋。
自言小來坐鬼窟，木客對誦明月篇。
山中白石足朝飯，無語可對蹲鴟前。
一行乃得命大謬，萬事瓦裂今蕭然。
祇念竿木事遊戲，鐵胎五百成拘牽。
至人無心亦到我，顧念塵脚相摩湔。
是身如雲即虛幻，安要包裹爭鮮妍。
爾來臞翁頗狡獪，隨風轉柂忘洄沿。
都梁采藥竟何有，杖頭挑得枯藤僊。
高堂暗坐觸蝙蝠，放光時有階頭磚。
了無一法可酬難，蒲團禪板久已捐。
山空月明礎石員，百圍老幹行參天。
何當斷手釋椎鑿，與師共泛荆溪船。